SUN ลุยขอ “อย.” ต่อยอดผลิตภัณฑ์กัญชง-กัญชา เดินหน้าปลูกพืชศก.เพิ่ม เสริมแกร่งธุรกิจ
SUN ลุยขอ "อย." ต่อยอดผลิตภัณฑ์กัญชง-กัญชา เดินหน้าปลูกพืชเศรษฐกิจเพิ่มเติมจากข้าวโพดหวาน หวังสร้างมูลค่าเพิ่ม เสริมแกร่งธุรกิจ
26 เม.ย. 2564

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า บริษัทอยู่ในระหว่างการยื่นขออนุญาตกับสำนักงานคณะกรรมการอาหารและยา (อย.) และรอความชัดเจนทางด้านกฎหมายต่าง ๆ เพื่อเข้าสู่ธุรกิจกัญชงกัญชานำมาต่อยอดสู่ผลิตภัณฑ์ที่มีคุณภาพมาตรฐาน ทั้งอาหาร อาหารเสริม เวชสำอาง และสินค้าต่าง ๆ ให้เป็นที่ยอมรับทั้งจากผู้บริโภค ในประเทศและต่างประเทศ
โดยที่ผ่านมาบริษัทได้ร่วมมือกับมหาวิทยาลัยภาคเหนือในการศึกษาวิจัยและพัฒนา เพื่อการปลูกและแปรรูป สร้างผลิตภัณฑ์ที่มีส่วนผสมจาก พืชตระกูลธัญพืช พืชสมุนไพร กัญชง กัญชา หรือสารสกัด CBD จากส่วนต่าง ๆ ทั้งนี้ต้องผ่านการนำเสนอและขออนุมัติจากคณะกรรมการบริษัทสำหรับการปลูกและการแปรรูปเพื่อใช้ในอุตสาหกรรม ภายใต้กรอบเงื่อนไขที่ถูกต้องและเป็นไปตามมาตรการการควบคุมของกฎหมาย
ส่วนโครงการขยายพื้นที่เพาะปลูก 1,007 ไร่ ได้เริ่มปลูกวัตถุดิบข้าวโพดหวานป้อนให้กับโรงงาน และวางโครงสร้างพื้นฐานในบริหารจัดการน้ำเพื่อการเกษตร เพิ่มความมั่นคงด้านวัตถุดิบ และขยายสู่การเพาะปลูกพืชเศรษฐกิจมูลค่าสูงอื่น ๆ ซึ่งคาดว่าจะสามารถสร้างมูลค่าเพิ่มให้กับธุรกิจของบริษัท และนำไปสู่การถ่ายทอดองค์ความรู้ให้กับเกษตรกรในเครือข่าย เพื่อเพิ่มรายได้ให้มั่นคงยิ่งขึ้น
ทั้งนี้ บริษัทได้ผสานความร่วมมือทางวิสาหกิจชุมชุน เตรียมความพร้อมกับเกษตรกรในเครือข่าย และตัวแทนเกษตรกรภาคเหนือตอนบน (contact farming) มาปลูกพืชสมุนไพรมูลค่าสูงดังกล่าว นำไปสู่การถ่ายทอดองค์ความรู้ให้ในการปลูกพืชสมุนไพรมูลค่าสูง ให้กับเกษตรกรในเครือข่าย โดยบริษัทจะรับซื้อ เพื่อพัฒนาเป็นอาหารเพื่อสุขภาพ (Functional Foods) และอาหารผู้สูงอายุ (Future Foods) ตอบโจทย์พฤติกรรมยุคใหม่ ออกสู่ตลาดต่อไป
อย่างไรก็ตาม บริษัทยังมุ่งเน้นการขับเคลื่อนธุรกิจสู่ความยั่งยืน โดยเดินหน้าโครงการพลังงานหมุนเวียนและพลังงานสะอาด มุ่งลดของเสียและใช้ทรัพยากรที่มีอยู่ให้เกิดประโยชน์สูงสุด ยกระดับอุตสาหกรรมการเกษตร สร้างมูลค่าเพิ่มจากวัสดุเหลือใช้จากพืชเกษตร โดยเฉพาะเศษวัสดุจากข้าวโพดหวานหลังการเก็บเกี่ยว ที่สามารถนำเศษวัสดุทุกส่วนมาแปรรูปเป็นพลังงานสะอาดได้อย่างมีประสิทธิภาพ ซึ่งจะเพิ่มโอกาสขยายตัวของธุรกิจอย่างก้าวกระโดดในอนาคต